
A közvetlen támogatások hatása egyes szántóföldi és zöldségkultúrák jövedelmezőségére

Dolgozatomban az Európai Unió közvetlen támogatási rendszerének hatását vizsgáltam a legfontosabb szántóföldi kultúrák, valamint a legjelentősebb szántóföldi zöldségkultúrák jövedelmezősége tekintetében. A jövedelempótló támogatások közül is elsősorban a területalapú támogatások (SAPS), mint a mezőgazdasági termelés egyik legjelentősebb, a termelés versenyképességének javítását célzó támogatási forma jövedelmezőségre gyakorolt hatását elemeztem, összehasonlítva a szántóföldi kertészeti és nem kertészeti kultúrákat.
Az általam megvizsgált szántóföldi növénytermesztéssel valamint szántóföldi kertészeti termeléssel foglalkozó vállalkozások üzemi adatainak összehasonlítása azt az eredményt hozta, hogy a SAPS támogatás aránya a szántóföldi kertészeti kultúrák eredményei esetében nem haladja meg a 11 %-ot, ami nem jelentős, míg a szántóföldi nem kertészeti növénytermelés esetében ez az arány 70 % körüli. Ugyanakkor a kertészeti termelés lényegesen nagyobb mértékben járul hozzá a foglalkoztatottsághoz, a kertészeti termelők lényegesen nagyobb kockázatot vállalnak és jelentősebb beruházásokat hajtanak végre, mint más szántóföldi kultúrával foglalkozók.
Magyarországon az agrárgazdaság társadalmi szerepe gazdasági súlyánál lényegesen nagyobb jelentőségű, melynek legfőbb oka, hogy az agrárium és a vidék helyzetének alakulása nem csak a gazdák ügye, hanem a „10 milliós” fogyasztói társadalom érdeke is.” Ezzel az idézettel megfelelően lehet jellemezni az EU támogatások hatását a szántóföldi kertészeti termelésre, mert a jelenlegi állapot néhány tucat nagy és pár ezer támogatásra épülő közepes méretű gazdaságnak kedvez, de a kisebb területen, 50 ha alatt gazdálkodóknak és a magasabb hozzáadott értéket előállító kertészeknek nem jelent előnyt, sem a 10 milliós hazai fogyasztói társadalomnak.
Dolgozatomban rámutattam arra, hogy ha a szántóföldi kertészeti termelésbe vont területek növekednének, akkor az eredményesség, a termelési érték, a jövedelmező képesség, a foglalkoztatottság, az innováció és fejlesztés, az öntözött területek nagysága a területi növekedéssel nagyságrenddel nagyobb mértékben növekedne, ami végső soron hozzájárulna a nemzetgazdaság egészének gyarapodásához. A Közös Agrárpolitika 2014-2020 közötti időszakára vonatkozó hazai végrehajtásánál ezeket a célokat lenne célszerű figyelembe venni és olyan hazai támogatási rendszert kialakítani, ami a szántóföldi kertészet számára előnyös helyzetet teremthet.



